નવાઝ શરીફ પોતે પણ જાણે છે કે પાકિસ્તાનમાં પહેલાથી જ ભારત વિરોધી સૂર ઉગ્ર રહેતા હોય છે અને તેમાં પણ ગુજરાતના મુખ્યમંત્રી તરીકે નરેન્દ્ર મોદીની કાર્યશૈલીના પગલે તેઓની વિરુદ્ધ તો પાકિસ્તાનમાં વધુ રોષ છે. એનો દાખલો આતંકવાદી હાફિઝ સઈદ દ્વારા નવાઝ શરીફને ભારત નહીં જવાની ધમકીને ગણી શકાય છે. આમ મોદીના આમંત્રણ બાદ અવઢવમાં મૂકાયેલા નવાઝ શરીફ સામે પાકિસ્તાની પ્રજાના એક ભાગનો આંતરિક વિરોધ તો પડકાર હતો જ અને પછી હાફિઝ સઈદની ધમકી બાદ નવાઝ સામે પડકાર વધુ મજબૂત બની ગયો હતો. બીજી બાજુ નરેન્દ્ર મોદીની છબી એક મજબૂત અને દૃઢ સંકલ્પ નેતા તરીકેની છે અને એક એવા નેતા દ્વારા અપાયેલ આમંત્રણનો અસ્વીકાર કરવો નવાઝને વ્યક્તિગત રીતે પણ ન પોસાતું.